সরকারের নোট বাতিলের ঘোষণার সপ্তাহ চারেক আগেই ভারতে নগদহীন লেনদেনকে ব্যাপক ভাবে ছড়িয়ে দেওয়ার উদ্দেশ্যে ‘ক্যাটালিস্ট, ইনক্লুসিভ ক্যাশলেস পেমেন্ট পার্টনারশিপ’ তৈরির কথা ঘোষণা করে ইউএসএআইডি। ১৪ অক্টোবরের প্রেস বিবৃতিতে বলা হয়েছিল, “সার্বিক আর্থিক অন্তর্ভুক্তিকে সুবিধাজনক করে তুলতে ইউএসএআইডি এবং অর্থ মন্ত্রকের অংশীদারিত্বের পরবর্তী ধাপ এই ক্যাটালিস্ট”। কিন্তু আশ্চর্যজনক ভাবে ইউএসএআইডি-র ওয়েবসাইটে প্রেস বিবৃতির তালিকায় এই বিবৃতির কোনো উল্লেখ নেই। জেনেশুনে ইচ্ছাকৃত ভাবে ‘ভারত’ শব্দটিও ব্যবহার করা হয়নি। আপনি যদি জানেন এ ধরনের বিবৃতির অস্তিত্ব আছে, তা হলে তা খুঁজে বের করতে আপনাকে ওয়েব সার্চে গিয়ে তন্ন তন্ন করে ঘাঁটতে হবে। যাই হোক, এই ধরনের আরও কিছু বিবৃতি, যা কিনা আপাতদৃষ্টিতে খুবই একঘেয়ে, ৮ নভেম্বরের পর তা এক নতুন মাত্রা পেয়েছে এবং সেগুলো থেকে ক্রমশই বেরিয়ে আসছে নানা তথ্য।